Zs. Simon, minister pôdohospodárstva SR: (2004-03-10):
Som nesmierne rád, že sám konštatujete o tom, že sú poľnohospodári, tí, ktorí majú záujem pripravený na to, aby mohli čerpať prostriedky z Európskej únie, aby sme zvládali taký krátky časový proces, ktorý nám zostáva z titulu, že v predchádzajúcich rokoch nebola venovaná  dostatočná pozornosť jednotlivým oblastiam, aby sme sa pripravili v časovom predstihu ako niektoré krajiny z pristupujúcich spomedzi nás. Chcel by som ale povedať jednu skutočnosť. Málokto si uvedomuje, že Európska únia prijala reformu. V júni minulého roku v Luxemburgu a táto reforma má niekoľko základných charakteristík. Oslabuje sa pilier jeden, ktorý má priame platby, to sú prostriedky, ktoré idú na intenzifikačnú činnosť. Posilňuje sa pilier druhý, ktorý má mimoprodukčnú funkciu, rozvoj vidieka. Vážené pani poslankyne, páni poslanci, treba si jasne povedať, na Slovensku sú regióny, kde intenzívne poľnohospodárstvo je dominantné dnes a zostane dominantným. A sú regióny, ktoré nie sú intenzívne a nikdy nimi ani nebudú. Tieto regióny budú dostávať platby zo slovenského rozpočtu a z prostriedkov Európskej únie za to, ako platba spoločnosti za to, že túto krajinu obhospodarujú, udržujú, tvoria životné prostredie a vytvárajú ďalšie funkcie a možnosti na rozvoj vidieka. Na to, aby sme tam mali cestovný ruch, aby k nám prišli ľudia, aby sa pokochali po tej prírodnej kráse, ktorú má Slovensko. Tieto regióny sa budú deliť a treba si ich jasne pomenovať a bol by som nesmierne rád, keby si každý uvedomil, že platby z ministerstva pôdohospodárstva, to nie sú len platby na intenzívnu výrobu. To je aj platba spoločnosti za ochranu a tvorbu prírody. Tieto platby sú tiež veľmi dôležité, aby sme zachovali ráz krajiny, aby sme udržali osídlenie, aby sme mali možnosť ďalšej existencie. Chcel by som povedať pár slov k tým obavám, ktoré pán predseda vyslovil k tomu, či 87 miliónov stačí na proexportnú aktivitu v mlieku. Chcel by som povedať, že to nie je 87 miliónov, ale je to 100 miliónov korún, pretože zvyšok ide na podporu domáceho odbytu, aby sme nedovážali toto mlieko. To práve preto, lebo Európska únia bude zohľadňovať pri sumarizácii to, čo Slovenská republika doniesla zo zahraničia, a nie to, čo sama doma vyrobila. A ja si myslím, že slovenské poľnohospodárstvo odhliadnuc od systému, ktorý tu bol v osemdesiatych rokoch, deväťdesiatych rokoch, hlboký prepad a stav, ktorý je dnes, má jednu jedinú šancu. Veľmi intenzívne pracovať na sebe, aby v zmysle reformy spoločnej poľnohospodárskej politiky sa postavilo na nohy a mohlo ďalej existovať ako veľmi úspešné poľnohospodárstvo v rámci Európskej únie. Možnože sa zastavíte nad tým,  ako sa môže ďalej rozvíjať, keď sme viazaní kvótami. No chcem povedať, že základná reforma smeruje k tomu, aby v Európskej únii boli kvóty a obmedzenia odbúrané. Len čo tento moment nastane, slovenské poľnohospodárstvo bude mať obrovskú výhodu z titulu svojej štruktúry veľkovýrobného charakteru. Chcel by som povedať, že systém hľadania pomoci pre poľnohospodárov sme hľadali takým spôsobom, aby sme efektívne pomohli. Týmto spôsobom, výnosom č. 152/2004 a prostriedkami zo Slovenskej záručnej banky sa do tohto sektora dostávajú za prvé štyri mesiace cirka 3 miliardy korún. To je toľko, čo minulý rok odišlo 50 percent na systémových dotáciách do celého tohto sektora. Ja si myslím, že toto je dosť značná podpora, ja osobne ako minister by som bol radšej, keby sme mohli dať viac, ale som nesmierne rád, že pri tých zmenách, ktoré rezort musí vykonať, že musíme prejsť na systém Európskej únie, musíme administrovať žiadosti, vieme tieto prostriedky poskytnúť týmto farmárom a vieme im dať toľko informácií, aby sa vedeli pripraviť na tento náročný proces, ktorý je k tomu potrebný. Ja viem, že je to nesmierne napäté, vyvoláva to mnoho nervozity, ale je to z jedného jediného dôvodu. Začali sme príliš neskoro a teraz máme presne stanovený termín 1. mája, dokedy musíme všetky tieto procesy zvládnuť. Ďakujem vám za pozornosť.